ΔΕΛΤΙΟ ΤΥΠΟΥ ΔΗΜΟΥ ΔΙΡΦΥΩΝ ΜΕΣΣΑΠΙΩΝ

Συνάντηση του Δημάρχου Διρφύων Μεσσαπίων με την Υπουργό Παιδείας

Συνάντηση με την Υπουργό Παιδείας, Θρησκευμάτων και Αθλητισμού, κα Σοφία Ζαχαράκη, πραγματοποίησε σήμερα ο Δήμαρχος Διρφύων Μεσσαπίων, κος Αντώνιος Σπυρόπουλος, στο Υπουργείο, παρουσία του Βουλευτή Ευβοίας κ. Σίμου Κεδίκογλου.

Η συνάντηση πραγματοποιήθηκε σε ιδιαίτερα καλό και εποικοδομητικό κλίμα και συζητήθηκαν ζητήματα που αφορούν την εκπαιδευτική κοινότητα του Δήμου, καθώς και δυνατότητες συνεργασίας.

Κεντρικό θέμα αποτέλεσε η ανέγερση του νέου ΕΠΑΛ Ψαχνών, μετά και την εξασφάλιση της χρηματοδότησης για την αγορά των οικοπέδων. Συζητήθηκαν τα επόμενα βήματα για την προώθηση και υλοποίηση του σημαντικού αυτού έργου, που θα ενισχύσει τις εκπαιδευτικές υποδομές της περιοχής.

Ο Δήμος Διρφύων Μεσσαπίων συνεχίζει με συνέπεια να διεκδικεί σύγχρονες και ασφαλείς σχολικές υποδομές, προς όφελος των μαθητών και της τοπικής κοινωνίας.

Ο Δήμος ευχαριστεί την Υπουργό κα Σοφία Ζαχαράκη για τη θετική ανταπόκριση, καθώς και τον Βουλευτή Ευβοίας κ. Σίμο Κεδίκογλου για τη συμβολή του στην προώθηση των ζητημάτων του Δήμου.

